Stroomop Se Besprekings Is Oop! | Starburst Music
Stroomop Se Besprekings Is Oop!
Monday, August 6, 2018 - 16:17
Die opwindende avontuurverhaal, STROOMOP, wat op Vrouedag, 9 Augustus 2018 landswyd open, se besprekings is nou oop! Besprekings kan gemaak word by:
Hierdie film gaan oor meer as net lewe en dood. Dit vertel die storie van vyf dames - Lana, Vivian, Adrie, Nixie en Diona - wat elkeen besig is om te 'verdrink' en in die rowwe waters van die lewe rondgemaal word. 'n Sameloop van omstandighede neem hulle saam op 'n avontuur op die Oranjerivier. Hier gebeur die ondenkbare en hulle boot word omgegooi, die riviergids raak verlore en die vroue bevind hulleself in 'n stryd om oorlewing in die wildernis.
Donnalee (Vir Altyd, Ballade vir 'n Enkeling, Pad Na Jou Hart, Klein Karoo, 7de Laan) speel die rol van die chirurg met 'n hartseer verlede, Lana. "Lana is een van die uitdagendste rolle wat ek nog gespeel het. Sy neem die lewe en haar werk baie ernstig op en haar moue is opgerol, of dit nou is om 'n lewe te red of 'n bakleiery te begin. Daar is 'n rede hoekom sy so 'n rebel is, maar sy het 'n goeie hart," verklap Roberts oor haar karakter.
Vivian, die tweede Stroomopvrou, het haar lewensvreugde as kind reeds verloor en vind haar lewe hiper-vervelig en dit vererger daagliks haar neiging tot depressie. 'n Baie diep seer na 'n groot liefdesteleurstelling veroorsaak dat sy haarself in iemand anders probeer verander in 'n poging om aanvaarding te vind, maar in die proses verloor sy haarself heeltemal. Dié rol word vertolk deur Simoné Nortmann (Hotel, Wonderlus, Vuil Wasgoed) en sy beskryf haar karakter as volg: "Vivian is 'n data-analiseerder en dit is duidelik dat sy onseker is oor haarself. Sy hou van roetine en is omvergegooi deur hierdie avontuur, wat haar dwing om haar grootste vrese in die oë te kyk".
Oor haar karakter, Adrie, sê Chanelle de Jager (Egoli, Die Boekklub 1&2, Boland Moorde): "Adrie is die mamma van drie besige kinders, vir wie sy baie lief is, maar sy voel asof sy 'n bietjie verdrink en tyd nodig het om haar battery te herlaai." Soos die meeste vroue daarbuite, skeep sy haarself heeltemal af in 'n poging om al haar boksies daagliks gemerk te kry, en iewers het sy haar innerlike krag en vreugde verruil vir besigwees. Adrie is in 'n voortdurende worsteling met haar gewig en sien nie haar eie mooi raak nie en, as gevolg daarvan, mis sy hoe mooi haar man haar vind.
Diona is in haar hart eerste 'n ma – sterk, uitdagend en bowenal beskermend. Hierdie eienskappe het haar gedryf tot 'n suksesvolle prokureur wat die leer van die besigheidswêreld hoog opgeklim het, ongelukkig was dit onwetend meestal ten koste van haar gesin. Na die dood van haar man moet sy probeer om die verhoudingsbrug tussen haar en haar dogter te herstel. "Diona is 'n ma, wat haar familie eintlik so 'n bietjie afskeep omdat haar werk vir haar baie belangrik is," sê Ilse Klink (Isidingo, The Path, Villa Rosa, Roer Jou Voete).
Nixie (Clara Classen – Howled and she fotgo to say sorry, A Sense of Touch, 7de Laan) bevind haarself terug in Suid-Afrika in die middel van haar studtydperk in London, maar die keer met 'n geheim wat sy nie met haar ma kan deel nie. Na haar pa se dood trek sy elke dag 'n bietjie meer terug in haar dop in, ongemaklik met die verhouding wat nou skielik met haar vroeër afwesige ma gevorm moet word en nie die vraag: "wat het in London gebeur" kan laat gaan nie.
Kyk die lokprent hier: https://www.youtube.com/watch?v=tFtjQKLElTQ
Stroomop's Bookings Now Open!
Amid her studies in London, Nixie (Carla Classen -Howled and she forgot to say sorry, A Sense of Touch, 7de Laan) returns to South Africa, but this time with a secret she cannot share with her mother. After her father's death she is becoming increasingly introverted, and she is uncomfortable with the relationship she now has to foster with her previously absent mother who simply cannot let go of the question "what happened in London?" "She is a 21-year-old millennial who is very involved with other people through her phone, but in real life she is an introvert. She goes on this adventure to try and come to terms with her father's death," she explains.